R E L A C I O N
PËR 
PROJEKTLIGJIN “PËR DISA NDRYSHIME DHE SHTESA   NË LIGJIN NR.10352, DATË 18.11.2010, “PËR ARTIN  DHE KULTURËN””
Me këtë projektligj propozohen disa shtesa dhe ndryshime në ligjin nr.10352, datë 18.11.2010, “Për artin dhe kulturën”, pas problematikave të hasura nga moszbatimi i dispozitave të ligjit, gjë që ka sjellë ankesa edhe nga grupet e interesit në fushën e artit dhe kulturës. Këto grupe shprehin zhgënjimin e tyre që ish - Ministria e Turizmit, Kulturës, Rinisë dhe Sporteve nuk ka reflektuar asnjë mendim të dhënë nga ata gjatë hartimit të ligjit për artin dhe kulturën.

Pjesa me e madhe e kritikave i referohet përgjithësisht kreut IV, të ligjit në fuqi, i cili parashikon krijimin e Qendrës Kombëtare të Artit dhe Kulturës, e krijuar në formën e personit juridik publik, me statusin e institucionit qendror, në varësi të ministrit të Turizmit, Kulturës, Rinisë dhe Sporteve (sot ministri i Kulturës). Ky institucion ka objekt të veprimtarisë menaxhimin e fondit publik për mbështetjen financiare të projekteve të paraqitura nga personat fizikë e juridikë, privatë, vendas apo të huaj, që kanë objekt veprimtarie artin dhe kulturën.

Nëpërmjet këtij projektligji është propozuar që të gjitha dispozitat, që kanë të bëjnë me ekzistencën dhe veprimtarinë e këtij institucioni, të shfuqizohen. Këto kompetenca do t’i kalojnë Ministrisë së Kulturës, e cila, bazuar po në ligjin për artin dhe kulturën, kryen të njëjtin funksion si QKAK-ja. Kreu IV dhe kreu V i ligjit, ku parashikohet financimi i projekteve kulturore, kanë të njëjtin funksion dhe qëllim. Këtë procedurë Ministria e Turizmit, Kulturës, Rinisë dhe Sporteve (sot Ministria e Kulturës) e ka ndjekur gjithmonë dhe krijimi i këtij institucioni vetëm ka shfaqur probleme në menaxhimin e këtij fondi të destinuar për financim për projektet kulturore. Mungesa e një përcaktimi të qartë të ndarjes së kompetencave, ministri/QKAK, ka bërë që QKAK-ja të mund të ngrihej si strukturë vetëm në fund të vitit 2012, pas 2 vjetëve nga hyrja në fuqi e ligjit.

Gjatë këtyre dy viteve të aktivitetit të saj vihet re se ka një mungesë transparence në aspektin buxhetor. Për vitin 2013 QKAK-ja ka pasur një buxhet të miratuar prej 30 milionë lekësh, ndërkohë kontratat që ka lidhur institucioni  për mbështetje financiare për projektet artistike shkojnë në vlerën mbi  50 milionë lekë. Vetëm ky institucion në 2014 do të  mbartë një borxh prej                      26 milionë lekësh nga vendimet dhe kontratat e angazhuara në vitin 2013, kjo përtej buxhetit të parashikuar dhe në shkelje flagrante të legjislacionit në fuqi. Këto shkelje identifikohen qartësisht edhe në rekomandimet e Kontrollit të Lartë të Shtetit për auditin e zhvilluar për vitin 2012 - 2013.

Dhe megjithë këtë angazhim financiar të këtij institucioni, në aspektin artistik dhe kulturor vërehet se nuk ka pasur asnjë impakt pozitiv të përcjellë te publiku. Kushtet e kontratave kanë qenë të atilla që subjektet përfituese nuk ngarkoheshin për të reklamuar financimin e marrë, jo vetëm në fondet, por edhe në vlerësimin e institucionit qendror që i ka mbështetur këto aktivitete.

Ministria e Kulturës ngarkohet të përcaktojë mënyrën e organizimit dhe të funksionimi të Kolegjiumit pranë Ministrisë së Kulturës, i cili në përbërje të tij do të ketë dhe personalitete të gjinive të ndryshme të artit dhe kulturës. Këto personalitete do të përcaktohen nga ministri i Kulturës.

Objektivi kryesor i sa më sipër është dhënia fund e kësaj gangrene në projektet artistike. Ministria  Kulturës ka krijuar për herë të parë një skemë të re planifikimi për ndarjen e fondeve, të përshtatshme për  realizimin e objektivave strategjikë për art cilësor, nxitje të kreativitetit, edukim përmes artit, rritjen e audiencave etj. 

Ministria e Kulturës do ta mirëmenaxhojë këtë proces nëpërmjet mekanizmave efikasë dhe transparentë, do të garantojë zbatimin e politikave afatgjata në këtë fushë për krijimin e një identiteti kulturor dhe për ringjalljen e respektit për kulturën në të gjitha moshat e në të gjitha komunitetet. Ministria, nëpërmjet strukturave përkatëse, ka krijuar një platformë strategjike të menaxhimit të buxhetit të projekteve me miratim në art.


Ndryshimet dhe shtesat e paraqitura konsistojnë edhe në një riorganizim më të mirë të disa institucioneve të artit me qëllim profilizimin sipas fushës së veprimtarisë. 

Lidhur me parashikimet e bëra në nenin 1, të projektligjit, në zbatim të politikave të orientuara ndaj të rinjve, si një nga përparësitë e Ministrisë së Kulturës, propozohet të riemërtohet Teatri i Komedisë duke e zëvendësuar me emërtimin “Teatri Kombëtar Eksperimental “Kujtim Spahivogli””. Vlerësohet pas vdekjes figura e Kujtim Spahivoglit, “Artist i popullit”, si personi që ideoi, krijoi dhe drejtoi “Teatrin e të rinjve”, pranë Institutit të Lartë të Arteve. Me këtë ndryshim synohet që ky institucion të shndërrohet në një institucion, që, përveçse përfshin fuqishëm kontributin e rinisë, gjithashtu do të sjellë edhe zhvillimet më të fundit bashkëkohore në fushën e teatrit.
Nisur nga sa më sipër, propozimet për disa ndryshime dhe shtesa në ligjin nr.10352, datë 18.11.2010, “Për artin dhe kulturën”, janë të përshtatshme dhe të domosdoshme për të bërë të mundur një administrim sa më të mirë të aktiviteteve në fushën e artit dhe kulturës deri në miratimin e një ligji gjithëpërfshirës. Ndryshimet e paraqitura janë të domosdoshme për të rivendosur një ekuilibër në fushën e artit e të kulturës, ku aktualisht ndodhemi përpara një situate kritike të buxhetit, ku rreth 950 543 euro borxhe shkojnë mbi kurrizin e kërrusur të artit dhe kulturës.

Për sa i takon efekteve financiare eventuale që do të burojnë nga implementimi i këtij projektakti duam të theksojmë që ky projektligj nuk ka efekte financiare të cilat ndikojnë në rritjen e buxhetit të miratuar për Ministrinë e Kulturës për vitin 2014, por anasjelltas. Në projektligj është parashikuar shkrirja e institucionit Qendra Kombëtare e Artit dhe Kulturës. Fondi i parashikuar për paga dhe sigurime shoqërore për këtë institucion për vitin 2014, duke filluar nga hyrja në fuqi e këtij projektakti, do t’i kalojë buxhetit të shtetit. Ky fond për një vit kalendarik shkon rreth 5 795 000 lekë.

KËSHILLI I MINISTRAVE

KËSHILLI 
Elira Kokona Sekretar / PKërgjithshëm

Kkkkk
1

